แบงก์ทอดสะพานดูดพ่อค้าไซส์เล็ก
หนีลูกค้าขนาดกลางที่แข่งดุกรุงไทยกรุงศรีฯขย่มหนัก
10 ส.ค. 2554

หนีลูกค้าขนาดกลางที่แข่งดุกรุงไทยกรุงศรีฯขย่มหนัก
โอกาสทองเถ้าแก่ไซส์เล็ก กรุงไทยกรุงศรีฯ เร่งมือขยายเอสเอ็มอีรายย่อย เพิ่มรายได้ค่าธรรมเนียม หนีแข่งขันกันสูง
นายเวทย์ นุชเจริญ รองกรรมการผู้จัดการใหญ่ ธนาคารกรุงไทย กล่าวว่า ปีนี้ธนาคารจะเน้นขยายสินเชื่อในกลุ่มลูกค้าเอสเอ็มอีรายย่อยเพิ่มอีก 2,000 ราย เป็นกลุ่มลูกค้าที่ใช้วงเงินสินเชื่อไม่เกินรายละ 10-20 ล้านบาท ซึ่งหากทำได้ก็จะทำให้สินเชื่อเพิ่ม 1-2 หมื่นล้านบาท จากเดิมที่เน้นปล่อยกู้ลูกค้าเอสเอ็มอีรายใหญ่กับรายกลางจำนวนมาก แต่ปัจจุบันลูกค้ากลุ่มนี้ได้ขึ้นไปอยู่ในกลุ่มลูกค้าขนาดใหญ่ 40-50 ราย คิดเป็นวงเงินร่วมหมื่นล้านบาท หรือ 5% ของฐานสินเชื่อเอสเอ็มอี 
ขณะที่ลูกค้าที่ใช้สินเชื่อต่ำกว่า 10 ล้านบาท ของธนาคารกรุงไทยมีอยู่แค่ 4.6 หมื่นราย ทำให้สามารถขยายฐานลูกค้าได้อีกมาก การเน้นลูกค้าเอสเอ็มอีรายย่อยจะเพิ่มรายได้ค่าธรรมเนียมได้มาก เพราะสามารถให้บริการแคชแมนเนจเมนต์ ที่เป็นการจ่ายค่าสินค้าให้กับลูกค้าโดยตรง 
ปัจจุบันรายได้ค่าธรรมเนียมของลูกค้าเอสเอ็มอีมีสัดส่วนแค่ 19% ของรายได้รวม ในสิ้นปีนี้น่าจะเพิ่มเป็น 25% เพื่อทดแทนรายได้ดอกเบี้ยจากการแข่งขันสูง เพราะธนาคารเฉพาะกิจเข้ามาแย่งลูกค้าเอสเอ็มอีและกลุ่มลูกค้าข้าราชการ รัฐวิสาหกิจ ส่งผลให้ลูกค้ากลุ่มนี้ของกรุงไทยลดลงเหลือไม่ถึง 20% ของสินเชื่อทั้งธนาคาร
นายเวทย์ กล่าวว่า การขยายฐานลูกค้าเอสเอ็มอีรายย่อย ทำให้ธนาคารต้องดูแลลูกค้าใกล้ชิด เพื่อป้องกันหนี้ที่ไม่ก่อให้เกิดรายได้ (เอ็นพีแอล) ที่อาจปรับเพิ่มขึ้นบ้าง แต่จะรักษาระดับไม่ให้หนี้เสียในกลุ่มเอสเอ็มอีเกิน 2% เนื่องจากมีเรื่องค่าเงินบาท หากแข็งค่ากว่า 29 บาทต่อเหรียญสหรัฐ ลูกค้ากลุ่มนี้ก็จะเหนื่อย 
นายเวทย์ เชื่อว่าในครึ่งปีหลังสินเชื่อเอสเอ็มอีจะยังแข่งขันรุนแรงเหมือนเดิม โดยปัจจุบันเอสเอ็มอีทั้งประเทศมีอยู่ 2.9 ล้านราย ในจำนวนนี้มีผู้ประกอบการที่เข้าถึงสินเชื่อของระบบธนาคารเพียง 5 หมื่นรายเศษเท่านั้น ที่เหลือใช้เงินกู้นอกระบบ และใช้เงินทุนตัวเอง จึงยังมีช่องทางการปล่อยกู้ในธุรกิจนี้
ทั้งนี้ ครึ่งปีแรกธนาคารได้ปล่อยสินเชื่อเอสเอ็มอีไปแล้ว 4.5 หมื่นล้านบาท แต่หักสินเชื่อที่คืนมาแล้วเหลือสินเชื่อสุทธิแค่ 2.4 หมื่นล้านบาท โดยทั้งปีได้ตั้งเป้าว่าจะมีสินเชื่อเอสเอ็มอีคงค้าง 3.1 แสนล้านบาท จากสิ้นปีก่อนที่มีอยู่ 2.5 แสนล้านบาท คิดเป็นการเติบโตทั้งปี 15%
ด้านแหล่งข่าวจากธนาคารกรุงศรีอยุธยา เปิดเผยว่า ปัจจุบันธนาคารมีพอร์ตสินเชื่อเอสเอ็มอีอยู่ 1.5 แสนล้านบาท คิดเป็นสัดส่วน 28% ของสินเชื่อรวม โดยยุทธศาสตร์ ของธนาคารชัดเจนว่าจะเน้นลูกค้า เอสเอ็มอีรายย่อย รายเล็ก ที่ใช้วงเงิน 10-20 ล้านบาท ซึ่งมีสัดส่วนอยู่ 50% โดยเน้นการอนุมัติสินเชื่อที่รวดเร็วขึ้นกว่าเดิมเพียง 6-7 วันก็รู้ผล ซึ่งน่าจะทำให้สินเชื่อกลุ่มนี้ขยายตัวเพิ่ม 15-20%